

 **ข่าวเทศบาลตำบลช่อแฮ**

**พระธาตุช่อแฮศักดิ์สิทธิ์ แหล่งผลิตผ้าด้นมือ ลือชื่อชมพู่มะเหมี่ยว แห่งเดียวเมี่ยงส้มฝาด ลางสาดรสหวานล้ำ น้ำใจคนที่แสนงาม**

**เอกสารเผยแพร่และประชาสัมพันธ์ สำนักปลัดเทศบาลตำบลช่อแฮ อ.เมืองแพร่ จ.แพร่**

**0-5459-9021 ต่อ 102**

**เชิญชวน ร่วมทำบุญตักบาตรเทโวฯ ณ วัดพระธาตุช่อแฮ ฯ วันเสาร์ที่ 3 ตุลาคม 2563**

เทศบาลตำบลช่อแฮ เชิญร่วมทำบุญตักบาตร ในงานประเพณีตักบาตรเทโวโรหณะ ประจำปี 2563 น้อมรำลึกพระพุทธจริยาวัตร และแสดงความกตัญญูกตเวทิตาคุณ ถวายเป็นพุทธบูชา วันเสาร์ที่ 3 ตุลาคม 2563 เวลา 06.30 น. เป็นต้นไป ตั้งแต่บันไดสิงห์ ถึง บริเวณหน้าสถานีตำรวจภูธรพระธาตุช่อแฮ

 นางสาวเกษร ปลาลาศ นายกเทศมนตรีตำบลช่อแฮ เปิดเผยว่า เทศบาลตำบลช่อแฮ ร่วมกับ วัดพระธาตุ ช่อแฮ พระอารามหลวง ได้ร่วมกันจัดงานประเพณีตักบาตรเทโวโรหณะขึ้นเป็นประจำทุกปี เพื่อให้ชาวพุทธ ได้ร่วมทำบุญตักบาตร หลังวันออกพรรษา ซึ่งตรงกับวันแรม ๑ ค่ำ เดือน ๑๑ เป็นการทำบุญตักบาตร ที่ชาวพุทธได้น้อมรำลึกถึงองค์สมเด็จพระสัมมาสัมพุทธเจ้า ในครั้งพุทธกาล ที่หลังจากที่ได้ตรัสรู้แล้ว พระองค์ได้เสด็จขึ้นไปบนสวรรค์ชั้นดาวดึงส์ เทศนาพระอภิธรรมปิฎก โปรดพุทธมารดา เป็นระยะเวลาพรรษาหนึ่ง เมื่อถึงวันแรม ๑ ค่ำเดือน ๑๑ จึงได้เสด็จลงมา ประทับที่เมืองสังกัสสะ ประชาชนต่างเฝ้ารอรับเสด็จและร่วมทำบุญตักบาตรกันอย่างหนาแน่น และได้ปฏิบัติสืบต่อกันมา จนถึงปัจจุบัน เพื่อสืบสานอนุรักษ์ประเพณี น้อมรำลึกถึงพุทธจริยาวัตร และแสดงกตัญญูกตเวทิตาคุณ ถวายเป็นพุทธบูชา และในปีนี้ ประเพณีตักบาตรเทโวโรหระ ตรงกับวันเสาร์ที่ 3 ตุลาคม 2563 โดยจะมีพระภิกษุสงฆ์ เดินลงมาทางบันไดสิงห์ ออกรับบิณฑบาตข้าวสารอาหารแห้งจากพุทธศาสนิกชน ไปตามถนนช่อแฮ สิ้นสุดที่ บริเวณหน้าสถานีตำรวจภูธรพระธาตุช่อแฮ

เทศบาลตำบลช่อแฮ จึงขอเชิญชวนพุทธศาสนิกชน ร่วมทำบุญตักบาตร ข้าวสารอาหารแห้ง ในงานประเพณีตักบาตรเทโวโรหณะ ประจำปี 2563 ในวันเสาร์ที่ 3 ตุลาคม 2563 ตั้งแต่ เวลา 06.30 น. เป็นต้นไป ณ วัดพระธาตุช่อแฮ พระอารามหลวง ตั้งแต่บริเวณบันไดสิงห์ ถึง บริเวณสถานีตำรวจภูธรพระธาตุช่อแฮ

 วิรากร เหล็กคำ

งานประชาสัมพันธ์ / ข่าว